BEGRUNDELSE

1.BAGGRUND FOR FORSLAGET

•Forslagets begrundelse og formål

Den plurilaterale WTO-aftale om handel med civile luftfartøjer ("ATCA" - Agreement on Trade in Civil Aircraft) fra 1979 blev vedtaget under Tokyo-runden.

Den trådte i kraft den 1. januar 1980 og har nu 32 signatarer (Albanien, Østrig, Belgien, Bulgarien, Canada, Kinesisk Taipei, Danmark, Egypten, Estland, Den Europæiske Union, Frankrig, Georgien, Tyskland, Grækenland, Irland, Italien, Japan, Letland, Litauen, Luxembourg, Macao, Kina, Malta, Montenegro, Nederlandene, Norge, Portugal, Rumænien, Spanien, Sverige, Schweiz, Det Forenede Kongerige og De Forenede Stater).

ATCA fjerner importtold på alle andre luftfartøjer end militære luftfartøjer samt på alle andre varer, der er omfattet af aftalen, navnlig motorer til civile luftfartøjer samt dele og komponenter dertil, alle komponenter og delkomponenter til civile luftfartøjer og flysimulatorer og dele og komponenter dertil.

ATCA indeholder bestemmelser om statsdirigerede indkøb af civile luftfartøjer og forbud mod tilskyndelser til indkøb samt statslig finansiel støtte til den civile luftfartøjssektor.

Et bilag til ATCA indeholder en liste over de varer, der skal indrømmes toldfri behandling, hvis disse varer skal anvendes eller monteres i et civilt luftfartøjer eller i en flyvesimulatortræningsanordning under bygning, reparation, vedligeholdelse, genopbygning, ændring eller ombygning heraf. Varerne i bilaget til aftalen er klassificeret i henhold til deres respektive toldpositioner ved toldangivelse i det harmoniserede varebeskrivelses- og varenomenklatursystem ("det harmoniserede system"), der er udarbejdet af Verdenstoldorganisationen.

Siden vedtagelsen af ATCA er der blevet vedtaget forskellige udgaver af det harmoniserede system. I overensstemmelse hermed er bilaget til ATCA blevet ændret flere gange med henblik på indarbejdelse i bilaget af de ændringer, der blev indført i de nye udgaver af det harmoniserede system.

I november 2001 vedtog medlemmerne en protokol om ændring af bilaget til ATCA, hvorved de ændringer, der blev indført i 1992-, 1996- og 2002-udgaven af det harmoniserede system, blev indarbejdet i bilaget.

I 2007 blev der foretaget endnu en ændring af det harmoniserede system og WTO's Komité for Handel med Civile Luftfartøjer har siden 2008 arbejdet på at ændre listen over varer i bilaget til ATCA for at gøre den forenelig med 2007-udgaven af det harmoniserede system.

Efter flere års drøftelser accepterede WTO's Komité for Handel med Civile Luftfartøjer den 5. november 2015 at åbne den reviderede produktdækning i ATCA 1979 for accept via protokollen om ændring af bilaget til ATCA.

Medlemsstater, der er medlemmer af ATCA, har deltaget i disse drøftelser.

•Sammenhæng med de gældende regler på samme område

I november 2001 vedtog medlemmerne en protokol om ændring af bilaget til ATCA, hvorved de ændringer, der blev indført i 1992-, 1996- og 2002-udgaven af det harmoniserede system, blev indarbejdet i bilaget.

Den nye protokol, der blev åbnet for accept den 5. november 2015 af WTO's Komité for Handel med Civile Luftfartøjer, vil ændre protokollen fra 2001 for at gøre den forenelig med 2007-udgaven af det harmoniserede system.

•Sammenhæng med Unionens politik på andre områder

I overensstemmelse med den fælles handelspolitik.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET